Αρνάκι φρικασέ στον φούρνο

Και αυγοκομμένο, και φουρνιστό αυτό το φρικασέ. Ζουμερό, με ωραίες νότες ψητού και τα χόρτα «ζωντανά».

1 1⁄2 κιλό αρνάκι σπάλα, χωρίς κόκαλο, 1 κρεμμύδι, ψιλοκομμένο, 500 γρ. λάπαθα (ή άλλα γλυκά χόρτα), χοντροκομμένα, 200 γρ. σέσκουλα, χοντροκομμένα, 200 γρ. σπανάκι, χοντροκομμένο, 1 μάτσο μυρώνια, χοντροκομμένα, 1 μάτσο καυκαλήθρες, χοντροκομμένες, 1 μάτσο φρέσκα κρεμμυδάκια, ψιλοκομμένα, 3 κρόκοι αυγών, 1/2 κουτ. γλυκού μουστάρδα, χυμός από 1 λεμόνι, 1 μάτσο άνηθος, ψιλοκομμένος, 100 ml ελαιόλαδο + 70 ml για τα χόρτα, αλάτι, πιπέρι φρεσκοτριμμένο
Προθερμαίνουμε τον φούρνο στους 160°C και αλατοπιπερώνουμε το αρνί. Σε κατσαρόλα ζεσταίνουμε τα 50 ml από το ελαιόλαδο σε δυνατή φωτιά και σοτάρουμε το αρνί για 6-7 λεπτά ή μέχρι να ροδίσει καλά. Βγάζουμε το αρνί και το βάζουμε σε γάστρα. Αλατοπιπερώνουμε.Ζεσταίνουμε στην ίδια κατσαρόλα τα υπόλοιπα 50 ml λάδι σε δυνατή φωτιά και σοτάρουμε το ξερό κρεμμύδι για 3-4 λεπτά. Το αδειάζουμε με το λάδι του στη γάστρα, ρίχνουμε τόσο νερό ώστε να καλύψει τα υλικά κατά τα 2/3 και βάζουμε από πάνω μια βρεγμένη λαδόκολλα. Σκεπάζουμε με το καπάκι και ψήνουμε για περίπου 2 ώρες, να μαλακώσει το κρέας. Ζεσταίνουμε στην κατσαρόλα τα 70 ml λάδι σε δυνατή φωτιά και σοτάρουμε όλα τα χόρτα και τα φρέσκα κρεμμυδάκια για 6-8 λεπτά, μέχρι να μαραθούν. Αλατοπιπερώνουμε και αδειάζουμε στη γάστρα με το αρνί.  Σιγοψήνουμε για ακόμα 15 λεπτά.Χτυπάμε με το σύρμα τους κρόκους, τη μουστάρδα, τον χυμό λεμονιού και αλατοπίπερο. Προσθέτουμε 2 κουτάλες από τον ζωμό της γάστρας σταδιακά, χτυπώντας συνεχώς μέχρι να ζεσταθεί καλά το αυγολέμονο. Ρίχνουμε το αυγολέμονο στη γάστρα, τη σείουμε για να πάει παντού και πασπαλίζουμε με τον άνηθο. Αφήνουμε 10 λεπτά να σταθεί και σερβίρουμε.
Αρνί,Χόρτα , Μυρωδικά,Πάσχα